ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2889/97 υποβολή: Glyn Ford (PSE) προς το Συμβούλιο (16 Σεπτεμβρίου 1997)

Θέμα: Παραβιάσεις ανθρωπίνων δικαιωμάτων στην πρώην Γιουγκοσλαβία

Γνωρίζει το Συμβούλιο ότι οι κροατικές αρχές σε περιοχές της πρώην Γιουγκοσλαβίας όπως η Lika παραβλέπουν συνειδητά τις παραβιάσεις των ανθρωπίνων δικαιωμάτων;

Ποιά μέτρα σκοπεύει να λάβει το Συμβούλιο προκειμένου να ασκήσει πίεση στην Κροατία εάν συνεχισθούν οι παραβιάσεις αυτές;

Απάντηση (22 Δεκεμβρίου 1997)

Το Συμβούλιο έχει επίγνωση της έλλειψης σεβασμού των ανθρωπίνων δικαιωμάτων και των δικαιωμάτων των μειονοτήτων στην Κροατία και σε άλλες χώρες της πρώην Γιουγκοσλαβίας.

Προς τούτο, το Συμβούλιο, κατά τη σύνοδό του στις 29 Απριλίου 1997, ενέκρινε συμπεράσματα σχετικά με την εφαρμογή προϋποθέσεων στις σχέσεις με τις χώρες της περιοχής. Η Ένωση προτίθεται να αναπτύξει τις σχέσεις αυτές σε πλαίσιο που θα ευνοεί τη δημοκρατία, το κράτος δικαίου, τη θέσπιση αυστηρότερων κανόνων στον τομέα των ανθρωπίνων δικαιωμάτων και των δικαιωμάτων των μειονοτήτων, τη μετάβαση σε μια οικονομία αγοράς και αυξημένη συνεργασία μεταξύ των χωρών αυτών.

Κατά συνέπεια, το Συμβούλιο όρισε τις πολιτικές και οικονομικές προϋποθέσεις οι οποίες συνιστούν τα θεμέλια για μια συνεκτική και διαφανή πολιτική όσον αφορά τις σχέσεις με την Ευρωπαϊκή Ένωση στον τομέα των εμπορικών συναλλαγών, της χρηματοδοτικής ενίσχυσης και της οικονομικής συνεργασίας καθώς και των συμβατικών σχέσεων. Η εν λόγω στρατηγική καθορισμού προϋποθέσεων για την παροχή ενίσχυσης αναμένεται ότι θα ενθαρρύνει τις ενδιαφέρουσες χώρες, συμπεριλαμβανομένης της Κροατίας, να ανταποκριθούν στις προϋποθέσεις αυτές, και συνιστά σημαντικό μέσο πίεσης.

Η Ευρωπαϊκή Ένωση εξακολουθεί να επαναλαμβάνει την έκκλησή της στις κροατικές αρχές να εκπληρώσουν τις υποχρεώσεις τους οι οποίες απορρέουν από τις ειρηνευτικές συμφωνίες, και να σεβαστούν τα ανθρώπινα δικαιώματα και τα δικαιώματα των μειονοτήτων. Ως εκ τούτου, το Ευρωπαϊκό Συμβούλιο, το οποίο συνήλθε στο Άμστερνταμ στις 16 και 17 Ιουνίου 1997, υπογράμμισε ότι ο αυστηρός σεβασμός των ανθρωπίνων δικαιωμάτων και των δικαιωμάτων των μειονοτήτων σε ολόκληρη την χώρα, συμπεριλαμβανομένου του επαναπατρισμού των εκτοπισμένων και των προσφύγων, παραμένει βασική προϋπόθεση της διαδικασίας εκ νέου ολοκλήρωσης και βελτίωσης των σχέσεων Ευρωπαϊκής Ένωσης και Κροατίας. Η Ευρωπαϊκή Ένωση επιμένει όσον αφορά τα σημεία αυτά κατά τις επαφές της με τις κροατικές αρχές και έχει προβεί προς τούτο σε πολλά διαβήματα.

Στα πλαίσια αυτά, η Ευρωπαϊκή Ένωση υποστηρίζει επίσης σχέδια στην ανατολική Σλαβονία υπέρ της επανόδου των προσφύγων και των εκτοπισμένων, καθώς και τη συμφιλίωση και την ειρηνική επανένταξη της περιοχής αυτής στην Κροατία.
ΓΡΑΠΤΗ ΕΡΩΤΗΣΗ E-2894/97 υποβολή: Phillip Whitehead (PSE) προς την Επιτροπή (17 Σεπτεμβρίου 1997)

Θέμα: Ποσοστό αποδέσμευσης νικελίου στο κράμα που χρησιμοποιείται για τα νομίσματα αξίας 1 και 2 εύρω

Η οδηγία για το νικέλιο (94/27/ΕΟΚ) ((EE L 188 της 22.07.1994, σελ. 1. )) απαγορεύει τη χρήση κράματος νικελίου με ποσοστό αποδέσμευσης νικελίου πάνω από 0.5 μγ/τετρ. εκ. ανά εβδομάδα για προϊόντα που έρχονται σε άμεση και παρατεταμένη επαφή με το ανθρώπινο δέρμα.

Δεδομένου του ότι ορισμένοι εργαζόμενοι (π.χ. ταμίες, καταμετρητές) έρχονται συνεχώς σε επαφή με νομίσματα, θεωρεί η Επιτροπή ότι τα νομίσματα είναι προϊόντα που έρχονται σε άμεση και παρατεταμένη επαφή με το ανθρώπινο δέρμα;

Εάν ναι, μπορεί να εξασφαλίσει η Επιτροπή ότι το κράμα νικελίου που επελέγη για τα νομίσματα εύρω, θα τηρεί τις προδιαγραφές των προϊόντων που εμπίπτουν στην οδηγία για το νικέλιο;

Απάντηση του κ. de Silguy εξ ονόματος της Επιτροπής (18 Νοεμβρίου 1997)

Η οδηγία 94/27/ΕΚ της 30ής Ιουνίου 1994 για τη δωδέκατη τροποποίηση της οδηγίας 76/769/ΕΟΚ περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως ορισμένων επικινδύνων ουσιών και παρασκευασμάτων επιβάλλει περιορισμούς στη χρήση του νικελίου σε αντικείμενα που προορίζονται να έρθουν σε άμεση και εκτεταμένη επαφή με το δέρμα. Οι περιορισμοί αυτοί επιβλήθηκαν λόγω του γεγονότος ότι η παρουσία του νικελίου σε ορισμένα αντικείμενα μπορεί να προκαλέσει ευαισθητοποίηση του ανθρώπου στο νικέλιο και να οδηγήσει σε αλλεργικές αντιδράσεις σε περίπτωση εκτεταμένης επαφής.

Ωστόσο, όπως αναφέρθηκε από την επιστημονική επιτροπή για την τοξικότητα και την οικοτοξικότητα «δεν υπάρχουν στοιχεία που δείχνουν ότι η παρουσία νικελίου στα νομίσματα συνδέεται με την έναρξη ευαισθητοποίησης είτε των εργαζομένων που διαχειρίζονται τα νομίσματα είτε των συνήθων καταναλωτών».

Τα νομίσματα δεν αναφέρονται στον κατάλογο των αντικειμένων που αφορά η οδηγία και μέχρι στιγμής δεν υπάρχουν στοιχεία που να δείχνουν ότι τα νομίσματα καλύπτονται από την οδηγία.

Σύμφωνα με την πρόταση και κανονισμού του Συμβουλίου σχετικά με την ονομασία και τις τεχνικές προδιαγραφές των νομισμάτων σε ευρώ ((ΕΕ C 208 της 9.7.1997. )), μόνο το 8 % των νομισμάτων που θα κυκλοφορούν θα περιέχουν νικέλιο έναντι 75 % των σημερινών νομισμάτων.
ΓΡΑΠΤΗ ΕΡΩΤΗΣΗ E-2893/97 υποβολή: Phillip Whitehead (PSE) προς το Συμβούλιο (16 Σεπτεμβρίου 1997)

Θέμα: Ποσοστό αποδέσμευσης νικελίου στο κράμα που χρησιμοποιείται για τα νομίσματα αξίας 1 και 2 εύρω

Η οδηγία για το νικέλιο (94/27/ΕΟΚ) ((EE L 188 της 22.07.1994, σελ. 1. )) απαγορεύει τη χρήση κράματος νικελίου με ποσοστό αποδέσμευσης νικελίου πάνω από 0.5 μγ/τετρ. εκ. ανά εβδομάδα για προϊόντα που έρχονται σε άμεση και παρατεταμένη επαφή με το ανθρώπινο δέρμα.

Δεδομένου του ότι ορισμένοι εργαζόμενοι (π.χ. ταμίες, καταμετρητές) έρχονται συνεχώς σε επαφή με νομίσματα, θεωρεί το Συμβούλιο ότι τα νομίσματα είναι προϊόντα που έρχονται σε άμεση και παρατεταμένη επαφή με το ανθρώπινο δέρμα;

Εάν ναι, μπορεί να εξασφαλίσει το Συμβούλιο ότι το κράμα νικελίου, που επελέγη για τα νομίσματα εύρω, θα τηρεί τις προδιαγραφές των προϊόντων που εμπίπτουν στην οδηγία για το νικέλιο;

Κοινή απάντηση στις γραπτές ερωτήσεις E-2893/97 και Ε-2895/97 2X>(22 Δεκεμβρίου 1997)

Οι τεχνικές προδιαγραφές των νομισμάτων ΕΥΡΩ και ειδικότερα η επιλογή του μετάλλου που θα χρησιμοποιηθεί για την κατασκευή τους περιέχονται σε πρόταση κανονισμού που υπέβαλε η Επιτροπή τον περασμένο Ιούνιο. Στην πρότασή της η Επιτροπή εισηγείται τη χρησιμοποίηση νικελίου μόνο για τα νομίσματα 1 και 2 ΕΥΡΩ, που αντιπροσωπεύουν το 8 % περίπου του συνόλου των νομισμάτων ΕΥΡΩ. Η κατάσταση αυτή θα πρέπει να συγκριθεί με την παρούσα κατάσταση, κατά την οποία τα περισσότερα κράτη μέλη χρησιμοποιούν νικέλιο στο 75 % περίπου του συνόλου των νομισμάτων τους.

Λόγω της υψηλής αξίας τους, τα νομίσματα αξίας 1 και 2 ΕΥΡΩ θα απαιτήσουν πρόσθετα χαρακτηριστικά ασφάλειας ώστε να μειωθούν οι δυνατότητες παραχάραξης. Με την παρούσα τεχνολογία, θα ήταν πολύ δύσκολο να δοκιμασθεί, να αναπτυχθεί και να παραχθεί κάποια εναλλακτική προς το νικέλιο λύση, χωρίς να παραβιαστεί η ορισμένη προθεσμία για την καθιέρωση των νομισμάτων ΕΥΡΩ, δηλαδή η 1η Ιανουαρίου 2002 το αργότερο. Για το λόγο αυτό, η Επιτροπή, αφού συμβουλεύθηκε την Επιστημονική Επιτροπή για την Εξέταση της Τοξικότητας και της Οικοτοξικότητας των Χημικών Ουσιών, εμμένει στην πρότασή της για τη χρησιμοποίηση νικελίου μόνο για τα νομίσματα αξίας 1 και 2 ΕΥΡΩ.

Το Συμβούλιο προέβη σε μια πρώτη εξέταση της πρότασης της Επιτροπής στις 7 Ιουλίου 1997 και κατέληξε σε κατ' αρχήν συμφωνία για την εν λόγω πρόταση, με την επιφύλαξη συγκεκριμένα των τροπολογιών που πιθανόν να επιφέρει το Ευρωπαϊκό Κοινοβούλιο σε πρώτη και δεύτερη ανάγνωση. Σημειωτέον επίσης ότι το Συμβούλιο δεν μπορεί να εκδώσει τον κανονισμό αυτό παρά μόνον αφού καθοριστούν τα κράτη μέλη που θα υιοθετήσουν το ΕΥΡΩ ως ενιαίο νόμισμα (άρθρο 105 Α, παρ. 2 της Συνθήκης σε συνδυασμό ιδίως με το άρθρο 109 ΙΑ).

Δεδομένου ότι για την έκδοση του κανονισμού εφαρμόζεται η διαδικασία συνεργασίας με το Ευρωπαϊκό Κοινοβούλιο δυνάμει του άρθρου 189 Γ της Συνθήκης, το Συμβούλιο θα εκδώσει την κοινή του γνώμη αφού εξετάσει τη γνώμη που ενέκρινε το Ευρωπαϊκό Κοινοβούλιο σε πρώτη ανάγνωση στις 6 του τρέχοντος Νοεμβρίου.
ΓΡΑΠΤΗ ΕΡΩΤΗΣΗ P-3086/97 υποβολή: Jessica Larive (ELDR) προς την Επιτροπή (19 Σεπτεμβρίου 1997)

Θέμα: Πρόταση οδηγίας σχετικά με το φωτιστικό πετρέλαιο

Μπορεί να απαντήσει η Επιτροπή στα ακόλουθα ερωτήματα σχετικά με την πρόταση της Ευρωπαϊκής Επιτροπής για τροποποίηση της οδηγίας 76/769/ΕΟΚ ((ΕΕ L 262 της 27.9.1976, σελ. 201. )) (φωτιστικό πετρέλαιο);

1. Αποτελεί όντως η υποβληθείσα πρόταση σχετικά με το φωτιστικό πετρέλαιο προσαρμογή στην τεχνική πρόοδο, όπως ορίζει η οδηγία 89/678/ΕΟΚ ((ΕΕ L 398 της 30.12.1989, σελ. 24. )) που τροποποιεί την οδηγία 76/769/ΕΟΚ;

2. Διεξήγαγε η Επιτροπή επαρκή έρευνα σχετικά με τους πραγματικούς κινδύνους και την αποτελεσματικότητα του προτεινομένου μέτρου που αποσκοπεί στη μείωση των κινδύνων; Εάν ναι, σε ποια συμπεράσματα κατέληξαν οι ως άνω έρευνες;

3. Κατά πόσο αντιλαμβάνεται η Ευρωπαϊκή Επιτροπή το γεγονός ότι ο κίνδυνος για την υγεία προέρχεται κυρίως από μη ασφαλείς λάμπες πετρελαίου και ποια μέτρα προτείνει για την πρόληψη του κινδύνου αυτού;

4. Κατά πόσο κρίνει η Επιτροπή ότι δικαιολογείται το να συνεπάγεται το προτεινόμενο μέτρο μεγάλες οικονομικές επιπτώσεις για ορισμένες επιχειρήσεις εντός της Ευρωπαϊκής Ένωσης, ενώ είναι δυνατή η λήψη εναλλακτικών και αποτελεσματικών μέτρων με πολύ λιγότερες επιπτώσεις για τις εν λόγω επιχειρήσεις;

Απάντηση του κ. Bangemann εξ ονόματος της Επιτροπής (14 Οκτωβρίου 1997)

Παραπέμπουμε το Αξιότιμο Μέλος στις απαντήσεις που έδωσε η Επιτροπή στις γραπτές ερωτήσεις E-2302/97 της κας Jackson και P-2377/97 του κ. Cassidy ((ΕΕ C 60 της 25.2.1998, σελ. 122. )), E-2415/97 του κ. Kellett Bowman ((ΕΕ C 60 της 25.2.1998, σελ. 130. )) και E-2763/97 της κας Peijs ((ΕΕ C 102 της 3.4.1998, σελ. 113. )).
ΓΡΑΠΤΗ ΕΡΩΤΗΣΗ E-3244/97 υποβολή: Alfonso Novo Belenguer (ARE) προς την Επιτροπή (20 Οκτωβρίου 1997)

Θέμα: Ραδιενεργά απόβλητα

Έχει διαπιστωθεί ότι γίνονται απορρίψεις ραδιενεργών αποβλήτων στη θάλασσα εκ μέρους των κέντρων επανεπεξεργασίας πλουτωνίου της La Hague (Γαλλία) και του Sellafield (Μεγάλη Βρετανία).

Εκτιμάται ότι απορρίπτονται στη θάλασσα ετησίως περί τα 200.000 κυβικά μέτρα επικινδύνων υλικών, όπως το πλουτώνιο, κατάλοιπο που παραμένει ενεργό 250.000 χρόνια.

Η κατάσταση αυτή είναι ιδιαίτερα ανησυχητική ώστε ακόμη και η ίδια η Γαλλική Κυβέρνηση υποχρεώθηκε να απαγορεύσει τον περασμένο Ιούνιο την κολύμβηση και την αλιεία πλησίον της La Hague, λαμβάνοντας υπόψη τους κινδύνους που διατρέχει η δημόσια υγεία.

Έχει η Επιτροπή λάβει γνώση της απόρριψης αποβλήτων πλουτωνίου στη θάλασσα εκ μέρους των προειρημένων κέντρων;

Πραγματοποίησε η Επιτροπή κάποια διεξοδική μελέτη των εν λόγω αποβλήτων για να διαπιστωθεί η νομιμότητα των απορρίψεων και η επίπτωσή τους στο περιβάλλον;

Απάντηση της κας Bjerregaard εξ ονόματος της Επιτροπής (19 Νοεμβρίου 1997)

Τόσο η Γαλλία όσο και το Ηνωμένο Βασίλειο έχουν δεσμευθεί να τηρήσουν την απαγόρευση της απόρριψης ραδιενεργών ουσιών στη θάλασσα που προβλέπει η σύμβαση Όσλο-Παρίσι του 1992 (OSPAR) για την προστασία του θαλασσίου περιβάλλοντος του Βορειοανατολικού Ατλαντικού, η οποία πρόκειται να αντικαταστήσει τις δύο προηγούμενες συμβάσεις του Όσλο και του Παρισιού αντιστοίχως. Η απαγόρευση αυτή, ωστόσο, αφορά την απόρριψη αποβλήτων στη θάλασσα και δεν αναφέρεται στη διοχέτευση χαμηλού επιπέδου λυμάτων από χερσαίες εγκαταστάσεις η οποία ελέγχεται μέσω των αυστηρών αδειών που εκδίδουν οι εθνικές αρχές.

Τον Ιούλιο του 1996, βάσει των διατάξεων του άρθρου 35 της συνθήκης ΕΚΑΕ, η Επιτροπή εξέτασε τις εγκαταστάσεις για την παρακολούθηση του περιβάλλοντος στην περιοχή της Χάγης. Διαπιστώθηκε ότι έχουν ληφθεί τα απαραίτητα μέτρα προκειμένου να παρακολουθούνται τα επίπεδα της ραδιενέργειας στο περιβάλλον.

Όσον αφορά τους περιορισμούς πρόσβασης γύρω από την τοποθεσία της Χάγης, η Επιτροπή κατανοεί ότι νομικοί περιορισμοί σε ό,τι αφορά την πρόσβαση του κοινού σε μία ζώνη γύρω από την απόληξη του αγωγού και σε έναν διάδρομο που πλαισιώνει τον αγωγό κατά το μήκος του, ισχύουν εδώ και πολλά έτη. Νωρίτερα κατά το τρέχον έτος, οι εν λόγω περιορισμοί επεκτάθηκαν ενώ η γαλλική κυβέρνηση ανέθεσε μελέτες με θέμα το επίπεδο της ραδιενέργειας γύρω από τη μονάδα επανεπεξεργασίας πυρηνικών υλικών στη Χάγη. Η έκθεση για τις μελέτες αυτές καταλήγει στο συμπέρασμα ότι τα επίπεδα ραδιενέργειας στα απορριπτόμενα υλικά κυμαίνονται εντός των ορίων που καθορίζουν οι εθνικές αρχές. Επιπλέον επιβεβαίωσε ότι τα επίπεδα της ραδιενέργειας στο περιβάλλον είχαν ως αποτέλεσμα τα πλέον εκτεθειμένα μέλη του τοπικού πληθυσμού να εκτεθούν σε δόσεις κατά πολύ χαμηλότερες των ορίων που προβλέπουν τα βασικά πρότυπα για την ανθρώπινη ασφάλεια στην Κοινότητα.
ΓΡΑΠΤΗ ΕΡΩΤΗΣΗ P-3225/97 υποβολή: Bαrbara Dόhrkop Dόhrkop (PSE) προς την Επιτροπή (9 Οκτωβρίου 1997)

Θέμα: Αλιευτική συμφωνία με το Μαρόκο και έλεγχος

Απαντώντας στην ερώτησή μου Ρ-2712/97, η Επιτροπή λησμόνησε να εκφράσει την άποψή της σχετικά με τα συστήματα ελέγχου και εντοπισμού που διαθέτουν τα σκάφη επιτήρησης του Μαρόκου, εάν παρέχουν τα απαιτούμενα τεχνικά εχέγγυα και κατά πόσον είναι σύμφωνα με τις διεθνείς προδιαγραφές. Τί μπορεί να πεί σχετικώς η Επιτροπή;

Εξάλλου, η Επιτροπή απαντά ότι «σε γενικές γραμμές», οι μαροκινές αρχές ενημερώνουν την Επιτροπή εντός της προθεσμίας των 48 ωρών που ορίζει η αλιευτική συμφωνία σχετικά με τις αλιευθείσες ποσότητες.

Πόσες φορές οι μαροκινές αρχές ανακοίνωσαν εντός της ταχθείσης προθεσμίας τις εν λόγω αλιευθείσες ποσότητες και πόσες φορές δεν τήρησαν την προθεσμία αυτή;

Τέλος, τί αποτελέσματα προέκυψαν από την συνεδρίαση της Μικτής Επιτροπής ΕΕ-Μαρόκου σχετικά με τα αλιεύματα, για την οποία έγινε μνεία στην απάντηση που δόθηκε σχετικά με την προαναφερθείσα ερώτησή μου;

Απάντηση του κ. Bonino εξ ονόματος της Επιτροπής (5 Νοεμβρίου 1997)

Βάσει του διεθνούς δικαίου, οι αρχές του Μαρόκου είναι οι μόνες αρμόδιες για τον έλεγχο των υδάτων τους. Δεν ανήκει, επομένως, στη δικαιοδοσία της Επιτροπής η διατύπωση γνώμης σχετικά με τα τεχνικά μέσα ελέγχου που διαθέτουν τα σκάφη ενός τρίτου κράτους.

Από την έναρξη ισχύος της συμφωνίας, το 1995, συνελήφθησαν 39 κοινοτικά σκάφη. Για 14 από τις 39 αυτές συλλήψεις δεν εκδόθηκε ανακοίνωση εντός της προβλεπόμενης από τη συμφωνία προθεσμίας των 48 ωρών.

Ωστόσο, πρέπει να σημειωθεί ότι η καθυστέρηση έκδοσης ανακοίνωσης για τις 3 από τις ανωτέρω 14 περιπτώσεις οφείλεται σε ημέρες αργίας στο Μαρόκο, ότι οι αρχές του Μαρόκου εξέδωσαν σχετική ανακοίνωση για τις συλλήψεις αυτές την πρώτη εργάσιμη ημέρα μετά τις εν λόγω αργίες, καθώς και ότι κατά τους πρώτους οχτώ μήνες εφαρμογής της συμφωνίας σημειώθηκαν 9 περιπτώσεις καθυστέρησης (μεταξύ Δεκεμβρίου 1995 και Αυγούστου 1996).

Κατόπιν μεσολάβησης της Επιτροπής, διαπιστώνεται αισθητή βελτίωση της κατάστασης, καθώς από τον Αύγουστο του 1996 μόνο δύο περιπτώσεις καθυστέρησης μπορούν να χαρακτηριστούν αδικαιολόγητες.

Η εν λόγω κατάσταση θα επισημανθεί, εκ νέου, στις αρχές του Μαρόκου, κατά τη διάρκεια της συνόδου της μικτής επιτροπής που προβλέπεται στο πλαίσιο της αλιευτικής συμφωνίας. Πριν από αυτή, θα προηγηθεί σύνοδος της ομάδας εργασίας μεταξύ της Κοινότητας και του Μαρόκου, που συνήλθε για τελευταία φορά τον Ιούλιο 1997.
ΓΡΑΠΤΗ ΕΡΩΤΗΣΗ E-0882/97 υποβολή: Agnes Schierhuber (PPE) προς την Επιτροπή (12 Μαρτίου 1997)

Θέμα: Το ύψος των κοινοτικών πόρων που εισέρρευσαν στην Αυστρία και τα μεμονωμένα αυστριακά ομόσπονδα κράτη κατά το 1996

Μετά το δημοψήφισμα του 1994 για την προσχώρηση της Αυστρίας στην Ευρωπαϊκή Ένωση έχουν πολλαπλασιασθεί οι επικρίσεις σε ό,τι αφορά την ένταξη της Αυστρίας στην Ευρωπαϊκή Ένωση.

Ένα από τα βασικά σημεία κριτικής είναι οι εισφορές που καταβάλλει η Αυστρία στην Ευρωπαϊκή Ένωση. Ακούγεται επίσης συχνά ο ισχυρισμός ότι η Αυστρία δεν αξιοποιεί με τον καλύτερο τρόπο τις δυνατότητες χρηματοδότησης στο πλαίσιο της Ευρωπαϊκής Ένωσης.

Για τους λόγους αυτούς θέτω τα ακόλουθα ερωτήματα:

1. Ποιά ποσά κατέβαλε συνολικά η Ευρωπαϊκή Ένωση στην Αυστρία από όλες τις διαθέσιμες κοινοτικές πηγές κατά το 1996;

2. Ποιά ποσά κατέβαλε η Ευρωπαϊκή Ένωση στα μεμονωμένα αυστριακά ομόσπονδα κράτη κατά το 1996;

Συμπληρωματική απάντηση του κ. Santer εξ ονόματος της Επιτροπής (14 Νοεμβρίου 1997)

Το αξιότιμο μέλος του Κοινοβουλίου παρακαλείται να συμβουλευθεί τη μελέτη σχετικά με τις συνεισφορές στον κοινοτικό προϋπολογισμό, η οποία διαβιβάστηκε στο Κοινοβούλιο στις 14 Οκτωβρίου 1997 ((SEC(97)1918. )).
ΓΡΑΠΤΗ ΕΡΩΤΗΣΗ P-3229/97 υποβολή: Jan Sonneveld (PPE) προς την Επιτροπή (9 Οκτωβρίου 1997)

Θέμα: Δυσχέρειες κατά την είσπραξη επιστροφών για γεωργικά προϊόντα που δεν καταναλώθηκαν πλήρως στην πρώτη χώρα εισαγωγής

Η πολιτική κατάρρευση της πρώην Γιουγκοσλαβίας και της Σοβιετικής Ένωσης, που αποτελούσαν αμφότερες παραδοσιακούς διαύλους εμπορίου και διοχέτευσης για τους Ευρωπαίους παραγωγούς γεωργικών προϊόντων, οδήγησε σε μια τροποποίηση στο θέμα των επιστροφών. Σύμφωνα με την νομοθεσία της Ένωσης, τα προϊόντα που εισάγονταν σε ένα επιμέρους κράτος των ως άνω ενοτήτων, προκειμένου να υποστούν μεταποίηση και να επανεξαχθούν σε ένα άλλο κράτος, λαμβάνονταν κατά το παρελθόν υπόψη για τις επιστροφές. Τούτο έπαυσε να ισχύει σήμερα, επειδή κρίνεται ότι τα προϊόντα αυτά δεν καταναλώνονται επιτόπου (στη χώρα εισαγωγής). Στη χώρα εισαγωγής, όπως και σε άλλες χώρες της Κεντρικής και Ανατολικής Ευρώπης, χρησιμοποιείται σήμερα το τελωνειακό έγγραφο της Ε.Ε., το οποίο αναφέρει σαφώς ότι το εξαχθέν προϊόν δεν καταναλώθηκε πλήρως ή εν μέρει στη χώρα εισαγωγής, αλλά ότι επανεξήχθη, συνήθως αφού υπέστη μεταποίηση.

Κατά το παρελθόν, η Επιτροπή είχε προβλέψει σε παρόμοιες περιπτώσεις (π.χ. προσχώρηση νέων κρατών μελών) ένα μεταβατικό καθεστώς, ώστε να δοθεί στις επιχειρήσεις η δυνατότητα να αναθεωρήσουν τις εμπορικές τους σχέσεις, τόσο προς το συμφέρον των επιχειρήσεων της Ε.Ε., όσο και προς το συμφέρον των επιχειρήσεων μεταποίησης.

1. Συμμερίζεται η Επιτροπή την άποψη ότι η ως άνω κατάσταση δημιουργεί προβλήματα εμπορικής φύσης στις επιχειρήσεις εισαγωγών και εξαγωγών;

2. Μπορεί να διευκρινίσει η Επιτροπή για ποιό λόγο δεν θεσπίσθηκε μεταβατικό καθεστώς μετά την κατάρρευση της πρώην Γιουγκοσλαβίας και της Σοβιετικής Ένωσης;

3. Είναι διατεθειμένη η Επιτροπή να θεσπίσει μεταβατική ρύθμιση με αναδρομική ισχύ;

Απάντηση του κ. Fischler εξ ονόματος της Επιτροπής (6 Νοεμβρίου 1997)

Η Επιτροπή γνωρίζει ότι η πολιτική κατάρρευση της Ομοσπονδιακής Δημοκρατίας της Γιουγκοσλαβίας και της Σοβιετικής Ένωσης δημιούργησε προβλήματα εμπορικής φύσης στους κοινοτικούς εξαγωγείς.

Παράλληλα, το 1992, η Επιτροπή ψήφισε την έκδοση αποφάσεων οι οποίες προβλέπουν τη θέσπιση μεταβατικών διατάξεων, που στοχεύουν στη διευκόλυνση των κοινοτικών εξαγωγέων σχετικά με την προσκόμιση των αποδεικτικών στοιχείων εισαγωγής στα νέα κράτη που προέκυψαν από τη διάσπαση των δύο πρώην ομοσπονδιών.

Η Επιτροπή δεν σκοπεύει να λάβει νέα μεταβατικά μέτρα.
ΓΡΑΠΤΗ ΕΡΩΤΗΣΗ E-3350/97 υποβολή: Helena Torres Marques (PSE) προς την Επιτροπή (22 Οκτωβρίου 1997)

Θέμα: Χρηματοδότηση σχεδίων για την προστασία των δασών

Η Ευρωπαϊκή Επιτροπή ενέκρινε ποσό 13,4 εκατ. Ecu για σχέδια που αφορούν την προστασία των δασών από την ατμοσφαιρική ρύπανση και τις πυρκαγιές.

Θα μπορούσε να με πληροφορήσει η Επιτροπή, ποιά προγράμματα αφορούν την Πορτογαλία και τι ποσά διατίθενται για καθένα από αυτά;

Απάντηση του κ. Fischler εξ ονόματος της Επιτροπής (7 Νοεμβρίου 1997)

Η Επιτροπή χορήγησε ενίσχυση ύψους 64.892 Ecu σε τέσσερα έργα που υπέβαλε η Πορτογαλία στα πλαίσια του κανονισμού (ΕΟΚ) αριθ. 3528/86 για την προστασία των δασών από την ατμοσφαιρική ρύπανση ((ΕΕ L 326 της 21.11.1986. )).

Βάσει του κανονισμού (ΕΟΚ) αριθ. 2158/92 για την πυροπροστασία των κοινοτικών δασών ((ΕΕ L 217 της 31.07.1992. )), η Επιτροπή προέβη στη χορήγηση ενίσχυσης ύψους 2.482.888 Ecu σε 23 πορτογαλικά έργα.

Ο κατάλογος με τα εν λόγω έργα προστασίας των δασών, που εγκρίθηκαν το 1997 στο πλαίσιο των δύο ανωτέρω κανονισμών, διαβιβάσθηκε απευθείας στο αξιότιμο μέλος του Κοινοβουλίου καθώς και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ P-3809/97 υποβολή: Raymonde Dury (PSE) προς την Επιτροπή (19 Νοεμβρίου 1997)

Θέμα: Παρουσία ευρωβουλευτών στις δημόσιες εκδηλώσεις που επιχορηγεί η Επιτροπή

Μπορεί η Επιτροπή να αναφέρει, ανά Γενική Διεύθυνση και όσον αφορά το γραφείο του στις Βρυξέλλες πόσα συνέδρια, σεμινάρια, ημερίδες μελέτης ή δημόσιες διασκέψεις επιχορηγήθηκαν από την ίδια το 1977;

Μπορεί να αναφέρει πόσες φορές προσεκλήθηκαν στις εκδηλώσεις αυτές ένας ή περισσότεροι βέλγοι βουλευτές για να εκθέσουν την άποψη του Ευρωπαϊκού Κοινοβουλίου;

Δεν θεωρεί η Επιτροπή ότι θα ήταν χρήσιμο διά των χρηματοδοτήσεων αυτών να προκαλέσει μια ευρύτερη ενημέρωση και συζήτηση με αυξημένη παρουσία των ευρωβουλευτών;

Απάντηση του κ. Santer εξ ονόματος της Επιτροπής (12 Δεκεμβρίου 1997)

Για να δοθεί λεπτομερής απάντηση στις ερωτήσεις του Αξιότιμου Μέλους του Κοινοβουλίου απαιτούνται μακρές και επίπονες έρευνες τις οποίες η Επιτροπή δεν είναι σε θέση να αναλάβει επί του παρόντος.
ΓΡΑΠΤΗ ΕΡΩΤΗΣΗ E-3439/97 υποβολή: Nel van Dijk (V) προς την Επιτροπή (31 Οκτωβρίου 1997)

Θέμα: Γονική άδεια για τους υπαλλήλους της Επιτροπής

Στις 3 Ιουνίου 1996 το Συμβούλιο ενέκρινε την οδηγία 96/34/ΕΚ ((ΕΕ L 145 της 19.6.1996, σελ. 4. )) σχετικά με τη γονική άδεια. Τα κράτη μέλη οφείλουν να συμμορφωθούν προς την εν λόγω οδηγία εντός διετίας. Είναι αυτονόητο ότι τα θεσμικά όργανα οφείλουν να τηρούν τη νομοθεσία που τα ίδια θεσπίζουν. Πλησιάζει η στιγμή που θα πρέπει να υποβληθεί πρόταση για τροποποιήσεις του Κανονισμού Υπηρεσιακής Κατάστασης των Υπαλλήλων των Θεσμικών Οργάνων της Ευρωπαϊκής Ένωσης. Για πότε αναμένει το Κοινοβούλιο παρόμοια πρόταση;

Απάντηση του κ. Liikanen εξ ονόματος της Επιτροπής (2 Δεκεμβρίου 1997)

Ο κανονισμός υπηρεσιακής καταστάσεως των υπαλλήλων περιέχει ήδη διατάξεις σχετικές με τη χορήγηση αδειών για οικογενειακούς λόγους. Σύμφωνα με το άρθρο 40 του εν λόγω κανονισμού, ο μόνιμος υπάλληλος δύναται, κατ' εξαίρεση και κατόπιν αιτήσεώς του, να πάρει άδεια άνευ αποδοχών για προσωπικούς λόγους. Η διάρκεια της αδείας περιορίζεται σε ένα έτος με δυνατότητα ανανέωσης δύο φορές επί ένα έτος. Όταν η άδεια ζητείται για να μπορέσει ο υπάλληλος να αναθρέψει παιδί μικρής ηλικίας, αυτή μπορεί να ανανεωθεί μέχρι τέσσερις φορές. Οι μόνιμοι υπάλληλοι της Επιτροπής απολαύουν αυτής της διευκολύνσεως. Σήμερα, επί συνόλου 335 τρεχουσών αδειών για προσωπικούς λόγους (CCP), 89 έχουν χορηγηθεί ώστε να δοθεί η δυνατότητα σε κάποιο γονέα να αναθρέψει ένα ή περισσότερα παιδιά μικρής ηλικίας.

Οι λεπτομέρειες ενσωμάτωσης της έννοιας του δικαιώματος γονικής αδείας στον κανονισμό υπηρεσιακής καταστάσεως είναι υπό εξέταση και θα μπορούσαν να αποτελέσουν το αντικείμενο πρότασης της Επιτροπής στο γενικότερο πλαίσιο της εκπόνησης σχεδίου βελτιώσεων του κανονισμού που η Επιτροπή προτίθεται να υποβάλει πριν από τα τέλη της θητείας της.
ΓΡΑΠΤΗ ΕΡΩΤΗΣΗ E-3162/97 υποβολή: Robert Evans (PSE) προς την Επιτροπή (13 Οκτωβρίου 1997)

Θέμα: Προτάσεις της Ευρωπαϊκής Επιτροπής για εναρμόνιση των ελέγχων όσον αφορά την πώληση βιταμινών και ουσιών που περιέχουν μέταλλα

Προτίθεται η Επιτροπή να με ενημερώσει για την παρούσα κατάσταση αναφορικά με τις προτάσεις της για εναρμόνιση των ελέγχων όσον αφορά τις πωλήσεις βιταμινών και ουσιών που περιέχουν μέταλλα;

Έχω λάβει επιστολές από ορισμένα άτομα, ανήκοντα στην εκλογική μου περιφέρεια, τα οποία εκφράζουν την έντονη ανησυχία τους εν σχέσει με τις ενδεχόμενες συνέπειες των προτάσεων αυτών, οι οποίες θα έχουν ως αποτέλεσμα π.χ. την σημαντική μείωση των συνισταμένων ημερήσιων δόσεων. Ορισμένα σχετικά άρθρα, τα οποία έχουν δημοσιευθεί σε βρετανικές εφημερίδες, έχουν προκαλέσει ιδιαίτερες ανησυχίες σε όσους χρησιμοποιούν συστηματικά βιταμίνες και ουσίες οι οποίες περιέχουν μέταλλα.

Απάντηση του κ. Bangemann εξ ονόματος της Επιτροπής (13 Νοεμβρίου 1997)

Σε αυτό το στάδιο η Επιτροπή δεν έχει υποβάλει προτάσεις για την εναρμόνιση της νομοθεσίας σχετικά με τα συμπληρώματα διατροφής που περιέχουν βιταμίνες και μέταλλα.

Τον Ιούνιο του 1997, η Επιτροπή δημοσιοποίησε έγγραφο για διαβουλεύσεις επί του θέματος, το οποίο αποσκοπούσε στον προσδιορισμό των σημείων που πρέπει να μελετηθούν και να συζητηθούν, πριν από οιεσδήποτε πιθανές προτάσεις εναρμόνισης. Η Επιτροπή απηύθυνε έκκληση προκειμένου να διατυπωθούν σχόλια επί των θεμάτων που ετέθησαν, έως την 30ή Σεπτεμβρίου 1997. Διαβιβάστηκε μεγάλος αριθμός σχολίων. Τα εν λόγω σχόλια θα μελετηθούν και θα αξιολογηθούν πριν από οιαδήποτε απόφαση, σχετικά με το εάν πρέπει να υποβληθούν επί του θέματος προτάσεις εναρμόνισης.